 आर्मी १३ स्वर्णसहित च्याम्पियन
वसन्तपुर डबलीमा बिहीबार सम्पन्न दोस्रो वीर गणेशमान सिंह राष्ट्रिय महिला तथा पुरुष खुला बक्सिङमा आर्मीले १३ स्वर्णसहित टिम च्याम्पियनको ट्रफी जितेको छ ।
काठमाडौं — वसन्तपुर डबलीमा बिहीबार सम्पन्न दोस्रो वीर गणेशमान सिंह राष्ट्रिय महिला तथा पुरुष खुला बक्सिङमा आर्मीले १३ स्वर्णसहित टिम च्याम्पियनको ट्रफी जितेको छ ।आर्मीका खेलाडीले बिहीबार फाइनलमा महिलातर्फ ६ स्वर्ण र २ रजत तथा पुरुषतर्फ ७ स्वर्ण र ७ रजत पदक जितेका थिए । दोस्रो स्थानको एपीएफ क्लबले समग्रमा ४ स्वर्ण र ८ रजत पदक जित्यो ।पुरुष ४९ केजी तौलमा एपीएफका लक्षुमन तामाङले नक्सालका सुशील थापालाई अंकका आधारमा हराउँदै स्वर्ण जिते । ५२ केजीमा आर्मीका प्रेम चौधरी विजेता भए । उनले एपीएफका विक्रम परियारलाई अंकका आधारमा पराजित गरे । एपीएफका पूरन राईले आर्मीका विमल रोकालाई अंकमै हराएर ५६ केजीको स्वर्ण जिते ।त्यस्तै ६० केजी फाइनलमा आर्मीका सुरेश नेपालीले आफ्नै टिमका एकबहादुर घलेलाई हराए । ६४ केजीको स्वर्ण जित्दा आर्मीका दीपक श्रेष्ठले पुलिसका भूपेन्द्र थापामाथि जित पाए । आर्मीका विष्णुप्रसाद घलेले ६९ केजीको स्वर्ण हत्याए । उनले एपीएफका विकास बल लामालाई ढाले । आर्मीका दिपेश लामाले ७५ केजीको स्वर्ण जित्दा एपीएफका कौशलजंग थापालाई हराए । ८१ केजीमा कास्कीका दीपक सुनुवार आर्मीका अर्जुन सिगोलाई अंकका आधारमा हराउँदै स्वर्ण जित्न सफल भए । ९१ केजीमा आर्मीका महेन्द्र केसी विजयी भए । उनले एपीएफका गोकुल गुरुङलाई हराए । ९१ केजीमाथि आर्मीका आशिष दवाडीले सहजै सफलता पाए । आफ्नै टिमका श्याम खड्का घाइते भएर खेल त्यागेपछि आशिषले स्वर्ण जिते । योङ स्टार क्लबको आयोजनामा भएको प्रतियोगिताको महिला ४८ केजीमा आर्मीकी ललिता महर्जनले स्वर्ण जितिन् । उनले एपीएफकी नङजा बुढामगरलाई अंकका आधारमा हराइन् । ५१ केजी फाइनलमा आर्मीकी गीता थापामगरले एपीएफकी माला राईलाई अंकका आधारमा हराइन् ।आर्मीकी विमला श्रेष्ठले एपीएफकी सन्जु लामालाई अंकका आधारमा हराउँदै ५४ केजीको स्वर्ण जितिन् । ५७ केजीको स्वर्ण जित्दा आर्मीकी चन्द्रकला थापाले कास्कीकी सिसम थापामगरलाई हराइन् । ६० केजी फाइनलमा एपीएफकी संगीता सुनुवारले आर्मीकी सोनाम रोकाय हराइन् । आर्मीकी पूनम रावलले ६४ केजीको स्वर्ण जित्दा एपीएफकी बिनिता थापामगरलाई पन्छाइन् । ६९ केजीमा आर्मीकी बन्दना सापकोटाले स्वर्ण जितिन् । उनले आर्मीकै सविना श्रेष्ठलाई हराइन् । ७५ केजीतर्फ एपीएफकी सरस्वती रानामगरले आर्मीकी अनुपा चौधरी हराउँदै स्वर्ण जितेकी थिइन् । 